РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/41-21

25. фебруар 2021. године

Б е о г р а д

**З А П И С Н И К**

**ДЕВЕТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 23. ФЕБРУАР 2021. ГОДИНЕ**

 Седница је почела у 8,30 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Велибор Милојчић, доц. др Михаило Јокић, Ненад Барош, Ђорђе Дабић, Јелена Жарић Ковачевић, Драган М. Марковић, Даниел Ђивановић, Тома Фила и Сања Јефић Бранковић.

Седници је присуствовале и: Весна Кришанов заменик члана Биљане Пантић Пиље и Дубравка Краљ заменик члана Владана Заграђанина.

 Седници нису присуствовали чланови Одбора: Сања Лакић, Ђорђе Комленски, др Александар Мартиновић, Жарко Мићин и Небојша Павловић нити њихови заменици.

 Седници је присуствовао и Владимир Винша, виши саветник у Министарству правде.

 Председавајући је ставио на гласање, а чланови и заменици чланова одбора су **већином** гласова (9 гласова „за“ 1 није гласао) утврдили следећи

 Д н е в н и р е д:

 1. Разматрање Предлога закона о изменама и допунама Закона о утврђивању порекла имовине и посебном порезу, који је поднела Влада (број 011-186/21 од 05. фебруара 2021. године).

 Председник Одбора обавестио је присутне да ће се у складу са чланом 156. Пословника Народне скупштине о Предлогу закона најпре водити начелни претрес, а затим претрес у појединостима, имајући у виду да је поднет само један амандман.

**ПРВА ТАЧКА -** Разматрање Предлога закона о изменама и допунама Закона о утврђивању порекла имовине и посебном порезу, који је поднела Влада (број 011-186/21 од 05. фебруара 2021. године).

 **Владимир Винш** је члановима и заменицима чланова Одбора представио предлог закона као и разлоге за његово доношење.

 Истакао је да је приликом израде подзаконских аката уочена могућност погрешног тумачења одређени појмови, као што су: „незаконито стечена имовина“ или „приватне потребе физичког лица“, што би могао да доведе до погрешне или отежане примене Закона о утврђивању порекла имовине и посебном порезу, што је изискивало његове измене и допуне.

 Председник је отворио расправу о Предлогу закона о изменама и допунама Закона о утврђивању порекла имовине и посебном порезу у којој је учествова доц. др Михаило Јокић.

 **Доц. др Михаило Јокић** истакао је да се дуго чекало на усвајање овог закона, као и да би требало повести рачуна о адекватном награђивању запослених који буду непосредно радили на његовој примени.

 Пошто се више нико није јавио за реч председник Одбора је закључио расправу у вези са овом тачком дневног реда и предложио:

* Да Одбор предлажи Народној скупштини да прихвати Предлог закона о изменама и допунама Закона о утврђивању порекла имовине и посебном порезу, у начелу.
* Да за известиоца на седници Народне скупштине буде одређен председник Одбора Владимир Ђукановић.

Чланови и заменици чланова Одбора су **једногласно** (12 гласова „за“) прихватили наведени предлог), након чега се прешло на разматрање Предлога закона у појединостима.

Председник Одбора је поднео амандман на члан 11. Предлога закона о изменама и допунама Закона о утврђивању порекла имовине и посебном порезу, којим се прецизира завршна одредба Предлога закона, тако што се почетак примене Предлога закона усклађује са почетком примене других одредаба Закона о утврђивању порекла имовине и посебном порезу које нису мењане и допуњаване Предлогом закона.

Пошто није било пријављених за реч председник је закључио расправу и предложио:

* Да Одбор предложи Народној скупштини да прихвати амандман: на члан 11. који је поднео народни посланик Владимир Ђукановић.
* Да за известиоца на седници Народне скупштине буде одређен председник Одбора Владимир Ђукановић.

 Чланови и заменици чланова Одбора су **једногласно** (11 гласова „за“ прихватили наведени предлог).

 С обзиром да је чланом 11. Предлога закона предложено ступање на снагу закона у року краћем од осам дана од дана објављивања

 Председник је предложио:

* да Одбор констатује да постоје нарочито оправдани разлози да закон ступи на снагу раније од осмог дана од дана објављивања.

 Чланови и заменици чланова Одбора су **једногласно** (11 гласова „за“ прихватили наведени предлог).

Седница је завршена у 8,45 часова.

СЕКРЕТАР ПРЕДСЕДНИК

Сања Пецељ Владимир Ђукановић